Charlotte Antonsen (V), 2005-11-08:
Det er utrolig vigtige forhandlinger både for Danmark, altså for vores eget land, og også, som vi allerede har hørt meget om fra de to ministre, for de allerfattigste lande i verden.
Jeg vil gerne takke udenrigsministeren og udviklingsministeren for to meget grundige besvarelser, hvor man – om jeg så må sige – kom hele vejen rundt.
Det er klart, og det kan vi også se det af den offentlige debat, at det er emner, som optager mange mennesker her i landet.
Det hænger nok sammen med, at vi er et relativt velstående land og derfor også har blik for, at man så naturligvis har en særlig forpligtelse til at hjælpe de mennesker i verden, der har knap så gode muligheder.
Danmark er et traditionelt frihandelsland uden protektionisme, og derfor er vores virksomheder som udgangspunkt godt stillet i forhold til en fri international konkurrence.
Det vil gavne os, det vil gavne vores udenrigshandel, og dermed vil det gavne beskæftigelse og velstand.
I de seneste uger har WTO-drøftelserne drejet sig meget om landbrugspolitik.
Det er naturligt, for det er her, knasterne er i de aktuelle forhandlinger.
Men for Venstre er det vigtigt at understrege, at WTO, verdens frihandelsorganisation, handler om alle typer af varer, landbrug samt industri og service.
Vi skal huske, at over 90 pct. af verdenshandelen i dag er industri og service, mens handel med landbrugsvarer kun udgør ca. 10 pct.
For Danmark er det af overordentlig stor betydning, at vi også får gennemført væsentlige reduktioner af told på industrivarer og serviceydelser, fordi vi her har et meget stort vækstpotentiale.
Det er så også, hvad vi forventer os af WTO-mødet i Hongkong.
Når vi er kommet mere overens med de andre lande som USA, Australien og Brasilien om landbrugsspørgsmålet, er det vores klare forventning, at vi skal tage fat på en omfattende reduktion af de toldbarrierer, der stadig væk er inden for industri- og servicesektoren.
Her må lande som Brasilien og Indien, der i dag står økonomisk langt stærkere end tidligere, også levere varen.
Det vil være i alles interesse.
EU har taget store skridt for at liberalisere landbrugssektoren, og nu er det altså andre lande, der må svare ved at gå med til en reduktion af toldmurene på industri- og serviceområdet.
I EU har vi for længst helt fjernet tolden på import fra de allerfattigste lande i verden, så vi kan lette handelen med alt undtagen våben.
Sådan et princip må de mere velstående lande i verden også fremover efterleve.
Derfor er situationen den i dag, at langt den største handelspartner for de afrikanske lande er EU.
EU importerer over 70 pct. af de fattige landes eksport, og det er mere end USA, Canada, Japan og Australien tilsammen.
Jeg synes, der er grund til at understrege det, selv om udenrigsministeren allerede har nævnt de tal, for det viser altså, at vi i EU er gået meget langt, især når vi taler om frihandel med de allerfattigste lande i verden, som jo har større behov end andre.
Også internt i Afrika er der behov for, at tolden reduceres.
70 pct. af den told, som ulandene betaler, går til andre ulande, og det er klart, at ulandene på sigt har en stor interesse i, at deres indbyrdes handel også kan lettes.
Som sagt har debatten i den sidste tid fokuseret meget på landbruget og på ulandenes muligheder.
Det er forståeligt.
Mennesker i Afrika lever økonomisk et frygtelig usselt liv.
I den rige del af verden må vi gøre, hvad vi kan for at hjælpe med til, at mennesker overalt i verden kan få et bedre liv.
Vort mål er at reducere fattigdommen væsentligt i den del af verden.
Sker det, vil der komme vækst og velstand.
Handel er alfa og omega i de bestræbelser.
Efter Murens fald er der blevet skabt langt bedre grobund for, at de fattigste lande i bl.a. Afrika kan udnytte de muligheder, som den frie handel giver.
Der er i dag ingen tvivl om, at de lande, der integreres i den globale økonomi, vokser hurtigere end de lande, der vælger at isolere sig.
Afrika er ved at bevæge sig i retning af markedsøkonomi.
Det går trægt, men alligevel betyder det, at de afrikanske lande i dag og i de kommende år får langt bedre muligheder for at skaffe sig økonomiske fordele af en mere fri verdenshandel.
Selv om alle lande på længere sigt har en klar fordel af øget samhandel, ønsker vi alligevel i Venstre, at de fattigste lande fortsat får mulighed for at beskytte deres egen landbrugsproduktion.
Ligesom EU-landene i starten beskytte de deres landbrugsproduktion ved hjælp af en høj toldmur over for resten af verden, skal de fattigste lande også have mulighed for beskyttelse, indtil deres landbrugsproduktion bedre kan klare sig på det frie marked.
Det er også vigtigt at arbejde for en kompensationsordning for de fattigste lande.
Det vil så ramme de allerfattigste lande, der må bruge en større del af deres indkomst til fødevarer.
Det er rimeligt, at disse lande får hjælp til at forbedre deres markedsøkonomi og styrke den produktive sektor, som vi netop også har hørt udviklingsministeren tale for.
Det er ikke let.
Der forestår svære forhandlinger.
Der er 148 lande i WTO, og det kræver enstemmighed, før vi kan blive enige.
Der er altså ikke ligesom i EU mulighed for kvalificerede afstemninger.
Vi startede i efteråret 2001 i Qatar, det er altså ca. 4 år siden.
Nu går det så igen, og der er håb forude, som vi lige har hørt de to ministre sige.
Vi håber i Venstre stærkt, at det vil lykkes, og at vi ikke ligesom ved den forrige runde, nemlig Uruguayrunden, skal vente 8 år, før vi får et resultat, men at vi denne her gang allerede efter 4 år vil kunne nå et fornuftigt resultat, der kan gavne verdenshandelen.
Til sidst: I Venstre er vi glade for at kunne fremsætte et forslag til vedtagelse fra alle partier i Folketinget undtagen Enhedslisten.
Det er af meget stor betydning, at vi har et bredt dansk mandat, når forhandlingssituationen i øvrigt er så vanskelig, som den er, for det betyder, at når vi nu rejser til Hongkong, kan vi være positive og konstruktive i vores indsats for at nå et resultat.
Så jeg vil gerne på vegne af Venstre, Socialdemokraterne, Dansk Folkeparti, Det Konservative Folkeparti, Det Radikale Venstre og Socialistisk Folkeparti fremsætte følgende: Forslag til vedtagelse
»Regeringen opfordres til at arbejde for, at – der i Hongkong opnås reelle fremskridt på alle forhandlingsområder, – der under hensyntagen til forbrugere, miljø, dyrevelfærd og udviklingslande sker afvikling af handelsforvridende landbrugsstøtteordninger og yderligere markedsåbning, – EU medvirker til yderligere fremskridt på landbrugsområdet ved at fastholde og udbygge sine tilbud, herunder medvirke til en parallel udfasning af alle eksportsubsidier snarest muligt og senest 5 år efter ikrafttræden af resultatet af Doharunden og til reduktion af toldsatser på landbrugsvarer, så de højeste toldsatser reduceres mest og maksimalt for tropiske landbrugsprodukter, samt at eskalerende industritold undgås, – de fattigste udviklingslande ikke pålægges nye WTO-forpligtelser og fattige lande, der ellers taber på aftalen, kompenseres, – alle lande får mulighed for at drage fordel af en WTO-aftale, f.eks. ved særlig og differentieret behandling samt hjælp til kapacitetsopbygning og styrkelse af produktive sektorer, – »alt undtagen våben«-initiativet søges forbedret og tilbydes af alle ilande.«